เอสซี แอสเสทยันไม่เกี่ยวการเมืองเตรียมแจงศอฉ.
เอสซี แอสเสทเผยรายชื่อที่ศอฉ.ระบุเป็นชื่อบริษัทก่อนแปรสภาพเป็นมหาชน ย้ำบริษัทไม่เคยนำเงินหรือทรัพย์สินมาสนับสนุนการเมือง เตรียมแจงศอฉ.ของเพิกถอนคำสั่งห้ามทำธุรกรรม
19 พ.ค. 2553

เอสซี แอสเสทเผยรายชื่อที่ศอฉ.ระบุเป็นชื่อบริษัทก่อนแปรสภาพเป็นมหาชน ย้ำบริษัทไม่เคยนำเงินหรือทรัพย์สินมาสนับสนุนการเมือง เตรียมแจงศอฉ.ของเพิกถอนคำสั่งห้ามทำธุรกรรม
นายอรรถพล สฤษฎิพันธาวาทย์ ประธานเจ้าหน้าที่ด้านการเงิน บริษัท เอสซี แอสเสท คอร์ปอเรชั่น (SC) เปิดเผยว่า กรณีที่บริษัทมีชื่ออยู่ในรายชื่อนิติบุคคล ที่ศูนย์อำนวยการแก้ไขสถานการณ์ฉุกเฉิน (ศอฉ.) แจ้งไม่ให้มีการทำธุรกรรมการเงินนั้น จากการตรวจสอบของบริษัทพบว่า ชื่อดังกล่าว เป็นชื่อ บริษัท จำกัด ก่อนการแปรสภาพเป็น บริษัทมหาชน 
"หลังแปรสภาพเป็นบริษัทมหาชน ก็ถือว่าได้สิ้นสภาพบุคคลจากบริษัทจำกัดแล้ว โดยปัจจุบัน บริษัทเอสซีแอสเสทมีเลขทะเบียนที่ 0107546000253 ไม่ตรงกับคำสั่งศอฉ. โดยบริษัทจะเร่งชี้แจงข้อมูลต่อ ศอฉ. ต่อไป และขอเพิกถอนคำสั่งห้ามทำธุรกรรมทางการเงิน"นายอรรถพลกล่าว 
อย่างไรก็ตาม บริษัทเอสซีแอสเสท เป็นบริษัทจดทะเบียนในตลาดหลักทรัพย์ในหมวดอสังหาริมทรัพย์และก่อสร้างดำเนินธุรกิจด้วยความโปร่งใส เป็นไปตามกฎหมายที่เกี่ยวข้องและสอดคล้องทุกประการ ภายใต้การกำกับดูแลของสำนักงานกำกับหลักทรัพย์และตลาดหลักทรัพย์ รวมทั้งได้รับการประกาศจากสมาคมส่งเสริมกรรมการบริษัทไทย (ไอโอดี) ให้เป็นบริษัทที่มีธรรมาภิบาลในการประกอบธุรกิจดีเลิศ ติดต่อกันสองปีถึงปัจจุบัน
"บริษัทยืนยันว่าไม่เคยนำเงินหรือทรัพย์สินมาใช้ในการกระทำหรือสนับสนุนเหตุการณ์ทางการเมืองแม้แต่น้อย ไม่ว่าจะผ่านธุรกรรมทางการเงินของสถาบันก็ตาม เนื่องจากนโยบายบริษัทชัดเจนว่าไม่เกี่ยวข้องกับทางการเมือง ซึ่งสามารถตรวจสอบได้จากธุรกรรมทางการเงินของบริษัท"นายอรรถพลกล่าว